b'\n_START_ARTICLE_\nPilegrim\n_START_SECTION_\nReligi\xc3\xb8s pilegrim\n_START_PARAGRAPH_\nFenomenet er kjent fra flere religioner, og er innen enkelte, som islam og bahai, i utgangspunktet regnet som en plikt for de troende. M\xc3\xa5let for en pilegrimsferd kan v\xc3\xa6re et hellig sted, som for eksempel Jerusalem eller Roma for kristne, eller Mekka for muslimer. Det kan ogs\xc3\xa5 v\xc3\xa6re en spesiell begivenhet, som en helligk\xc3\xa5ring eller en spesiell religi\xc3\xb8s festival. Tradisjonelt er veien til m\xc3\xa5let en helt sentral del av pilegrimsferden. Man brukte ofte meget lang tid, og trosset mange farer, for \xc3\xa5 n\xc3\xa5 frem. I moderne tid reiser mange pilegrimer p\xc3\xa5 enkleste m\xc3\xa5te, som vanlige turister, og veien sees derfor ofte ikke lenger som en sentral del av ferden.\n_START_SECTION_\nKulturell pilegrim\n_START_PARAGRAPH_\nEn kulturell pilegrimsreise utl\xc3\xb8ser en sekul\xc3\xa6r respons. Kulturelle pilegrimsm\xc3\xa5l inkluderer steder med historisk, nasjonal eller kulturell betydning. Eksempler kan v\xc3\xa6re graven til en kjent person, Auschwitz konsentrasjonsleir eller en skihoppentusiast som bes\xc3\xb8ker Holmenkollbakken._NEWLINE_Sekul\xc3\xa6re pilegrimer finnes ogs\xc3\xa5 i kommunistiske regimer. Disse sekul\xc3\xa6re pilegrimene bes\xc3\xb8ker steder som Lenins mausoleum, Mao Zedongs mausoleum eller Karl Marx f\xc3\xb8dested. Disse bes\xc3\xb8kene var i noen tilfeller statsfinansiert.'